It's Okay to Not Be Okay (K-drama). „Itʼs Okay to Not Be Okay“ (rus. "Псих, но всё в порядке", kor. "사이코지만 괜찮아)" – 2020-yilda suratga olingan Janubiy Koreya teleseriali. Ssenariy muallifi – Jo Yong, rejissyor – Park Shin-woo va bosh rollarni Kim Soo-Hyun, Seo Yea-ji, Oh Jung-se va Park Gyu-younglar ijro etishgan. Serial bolaligi shaharda oʻtgan, muhabbati tufayli qaytib kelgan, gʻayritabiy bolalar yozuvchisi Ko Moon-young va oʻz hayotini autizm kasalligiga chalingan akasi Moon Sang-taega gʻamxoʻrlik qilishga bagʻishlagan psixiatriya boʻlimi mutasaddisi Moon Gang-tae haqida. Serial ilk marotaba 2020-yil 20-iyundan 9-avgustgacha tvN kanalida har shanba va yakshanba kunlari Janubiy Koreya vaqti bilan soat 21:00 da efirga uzatildi va baʼzi davlat aholisi uchun Netflix platformasi orqali ham koʻrish imkoniyati yaratilgan. Nielsen Korea maʼlumotlariga koʻra, serial butun mamlakat boʻylab oʻrtacha 5,4% teletomoshabinlar reytingini qayd etgan. Bu Janubiy Koreya Netflix platformasida 2020-yilning eng mashhur romantik seriali boʻldi. Koʻp tanqidchilar serialni ijobiy baholadilar; baʼzilari serialning ikkinchi yarmidagi yozuvni tanqid qilishgan boʻlsa-da, aktyorlarning ijro mahoratini yuqori baholadilar. The New York Times jurnali „Itʼs Okay to Not Be Okay“ teleserialini „"2020-yilning eng yaxshi xalqaro teleseriali"“ deb taʼrifladi. „Baeksang Arts Awards“ marosimining 57-taqdirlash jarayonida k-drama ikkita gʻoliblik ("Eng yaxshi yordamchi plandagi aktyor" va "Eng yaxshi texnik yutuq – libos dizayni uchun")ni qoʻlga kiritish bilan birgalikda sakkizta nominatsiyani ham oldi. Bundan tashqari, 49-xalqaro „Emmy Awards“da „Eng yaxshi telefilm yoki miniserial“ nominatsiyasida uning nomzodligi qoʻyildi. Voqealar rivoji. Moon Gang-tae autizmga chalingan akasi Moon Sang-tae bilan yashaydi. Sang-tae onasining oʻldirilishiga guvoh boʻlganidan keyin ular tez-tez oʻzlari yashayotgan joylarini almashtirib turishadi. Gang-Tae koʻchib oʻtgan har bir shahardagi psixiatriya boʻlimida bemorlarni parvarishlovchi xodim sifatida ishlaydi. Gang-tae shahar shifoxonalaridan birida ishlash davomida, atrofdagi turli mish-mishlarga koʻra, antisotsial shaxsiyat buzilishi kaslligiga chalingan mashhur bolalar yozuvchisi Ko Moon-young bilan uchrashadi. Vaziyat Gang-taeni Seongjinni, bosh qahramonlarning barchasining bolaligi oʻtgan shaharda joylashgan OK psixiatriya kasalxonasida ishlashga majbur etadi. Moon-young Moon Gang-tae va Moon Sang-tae bilan birgalikda bolaligini oʻtkazganliklarini bilganidan soʻng, ular yana asta-sekinlik bilan avvalgidek doʻstlashib, Seongjinda bir-birlarining hissiy jarohatlarini davolay boshlaydilar. Shaxsiy hayotlari bilan bogʻliq koʻplab sirli jumboqlarni birgalikda yechadilar, bir-birlaridan tasalli izlaydilar va birgalikda harakat qilishadi. Suratga olish jarayoni. „It’s Okay to Not Be Okay“ filmi „Studio Dragon“ tomonidan suratga olingan boʻlib, ssenariy Jo Yong tomonidan yozilgan, Park Shin-woo rejissyor hamda „Story TV“ va „Gold Medalist“ tomonidan efirga tayyorlangan. Jo Yong dramani hayotida sodir boʻlgan real voqealarga, shaxsiyatidagi hissiy muammolar mavjud boʻlgan erkak bilan bo'lgan suhbatiga asoslab yaratadi. Muallif autizmga chalingan bemorlarning hikoyalarini tinglash orqali Moon Sang-tae xarakterini kengroq ochib beradi va rivojlanishida nuqsoni boʻlgan odamlar ishlaydigan Bear Better ijtimoiy korxonasi bosh direktori tomonidan tavsiya etilgan kitoblardan foydalanadi. Moda direktori Cho Sang-kyung kostyumlarga rahbarlik qilgan, dizayner Minju Kim esa Ko Moon-youngning baʼzi liboslarini loyihalashtirgan. Media. Kitoblar. Dramada ko‘rsatilgan beshta bolalar ertak kitobini Jo Yong yozgan va kontseptual rassom Jamsan tomonida tasvirlangan. Ular 2020-yil iyul va avgust oylarida Wisdom House nashriyoti tomonidan koreys tilida chop etilgan. Kyobo kitob markazi va YES 24 tomonidan berilgan maʼlumotlarga koʻra, foydalanilgan beshta kitobning barchasi "Oyning eng koʻp sotilgan 20 ta kitobi" roʻyxatiga kiritilgan va ularning sotuvi 9 baravarga oshganligi qayd etiladi. 2021-yilda esa beshta kitobning barchasi Vu Jae-Hyung tomonidan braziliya va portugal tillariga tarjima qilinib, mart va may oylarida Intrínseca nashriyotida bosmadan chiqariladi. Sountreklar. 2021-yil 9-avgustda raqamli ketma-ketlik ravishda chiqarilgan „Itʼs Okay to Not Be Okay“ serialiga bagʻishlangan saundtrek albomi musiqa direktori boʻlgan Nam Hye-seung tomonidan yozilgan. Albomda serial qismlaridan 16 ta qoʻshiq, shuningdek, singl va 20 ta partitura ham yigʻilgan. Unda Janet Sugh, Heize, Sam Kim, Park Won, Lee Su-hyun, Kim Feel, Cheeze, Yongzoo va Elainelarning vokal chiqishlari mavjud. Tayyor boʻlgan albom 15-avgust kuni tugaydigan haftalik Gaon Albomlar Roʻyxatida 14-oʻrinda debyut, keyingi haftada esa toʻrt pogʻona yuqorilab, 10-oʻrinni qayd etdi.